L'Ajuntament de Sagunt impartix el curs Atenció policial davant la violència de gènere per als Cossos i Forces de Seguretat de l'Estat
23 de maig 2023

![](/media/lnllhkmu/img_2026_c.jpg?width=850&height=505.4054054054054)

El departament d'Igualtat en col·laboració amb la Policia Local de l'Ajuntament de Sagunt ha organitzat, per tercer any consecutiu, l'acció formativa _Atenció policial davant la violència de gènere_. Este curs està dirigit a la Policia Nacional, Policia Local i Guàrdia Civil de Sagunt, així com d'altres poblacions com El Puig, Massamagrell, Gilet o Navaixes.

La tercera edició del curs _Atenció policial davant la violència de gènere_ està finançada pel Ministeri d'Igualtat a través del Pacte d'Estat Contra la Violència de Gènere. El curs tindrà una duració de 20 hores i es realitzarà els dies 23, 24, 25 i 26 de maig en el Casal Jove del Port de Sagunt, amb la participació de 25 agents dels Cossos i Forces de Seguretat de l'Estat.

L'alcalde de Sagunt, Darío Moreno, ha assistit a l'obertura d'estes jornades formatives i ha agraït als comandaments de la Guàrdia Civil, la Policia Local i la Policia Nacional haver incentivat en les seues respectives plantilles la inscripció en este curs que **«és clau per a prestar un servei de qualitat per a la ciutadania».**

Així mateix, l'alcalde de Sagunt ha insistit que les estadístiques reflectixen que el problema amb la violència cap a les dones continua existint i per això s'organitzen este tipus d'accions formatives: **«Una de les principals maneres de poder continuar avançant i millorant en esta lluita és precisament intentar que els que sou la primera línia estigueu absolutament formats i tingueu tots els coneixements en l'àmbit legal, però també a escala d'intervenció policial i, fins i tot, en situacions emocionals amb les quals us pugueu trobar. Es tracta de comprendre el fenomen íntegrament i, òbviament, d'aplicar els protocols establits d'una forma exacta per a poder donar la resposta que necessita la víctima»**, els ha explicat als i les professionals dels cossos de seguretat.

L'objectiu general del curs és que les persones participants prenguen consciència sobre el problema social i estructural de la violència de gènere, així com conéixer les polítiques institucionals, recursos legals, protocols d'actuació i recursos existents per a actuar contra la violència de gènere en l'àmbit general i específicament a la ciutat de Sagunt.

Des del departament d'Igualtat insistixen en la importància de sensibilitzar als i les professionals de les Forces i Cossos de Seguretat sobre els condicionants de gènere en les situacions de violència contra les dones, informar sobre el marc legal d'actuació davant casos de violència de gènere, proporcionar coneixements i pautes d'intervenció policial davant supòsits de violència de gènere i, finalment, conéixer els protocols d'actuació genèrics per a les Forces i Cossos de Seguretat, així com els específics per a millorar la coordinació de la Policia Local, la Policia Nacional i la Guàrdia Civil de Sagunt. Tot això amb l'objectiu de millorar l'atenció integral i amb això, la recuperació de les dones víctimes de violència de gènere de Sagunt i de la seua comarca.

![](/media/prunsase/img_2048_c.jpg?width=850&height=566.6666666666666)

El contingut del curs _Atenció policial davant la violència de gènere_ es dividix en tres mòduls. D'una banda, en el mòdul 1 s'impartirà una aproximació a la violència de gènere en l'àmbit teòric a través de l'anàlisi de gènere, que recull matèria sobre el sistema sexe-gènere, així com la construcció de la desigualtat, el cicle bàsic de la violència i les formes de violència contra les dones.

D'altra banda, el mòdul 2 se centra en l'àmbit jurídic i aprofundix sobre els següents aspectes: els tipus penals en violència de gènere, les mesures cautelars, els judicis ràpids, els trencaments de mesures i de condemna i, finalment, la intervenció interdisciplinària davant situacions de violència de gènere en el programa d'actuació municipal.

En el mòdul 3 s'estudien els protocols d'actuació i s'impartiran classes sobre l'actuació policial davant els supòsits de violència de gènere; protocols per a les Forces i Cossos de Seguretat davant la violència de gènere; protocols interns de la Policia Nacional i Policia Local de Sagunt relatius a violència de gènere i les unitats UFAM (Policia Nacional) i GAD (Grup d'Atenció a Dons de la Policia Local de Sagunt) i Equip Viogén (Guàrdia Civil).

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-impartix-el-curs-atencio-policial-davant-la-violencia-de-genere-per-als-cossos-i-forces-de-seguretat-de-l-estat/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-impartix-el-curs-atencio-policial-davant-la-violencia-de-genere-per-als-cossos-i-forces-de-seguretat-de-l-estat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-impartix-el-curs-atencio-policial-davant-la-violencia-de-genere-per-als-cossos-i-forces-de-seguretat-de-l-estat/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-impartix-el-curs-atencio-policial-davant-la-violencia-de-genere-per-als-cossos-i-forces-de-seguretat-de-l-estat/)